b'\n_START_ARTICLE_\nFigarova svatba\n_START_PARAGRAPH_\nFigarova svatba (ital. Le nozze di Figaro) je komi\xc4\x8dna opera v \xc5\xa1tirih dejanjih Wolfganga Amadeusa Mozarta. Libreto je spisal Lorenzo da Ponte po Beaumarchaisovi istoimenski komediji. Besedilo se ve\xc4\x8dinoma dr\xc5\xbei izvirnika, vendar je libretist iz njega \xc4\x8drtal vse, kar bi lahko motilo dunajsko cenzuro, kjer je bila Beaumarchaisova Figarova svatba prepovedana. Opero sta libretist in skladatelj ustvarila v samo \xc5\xa1estih tednih._NEWLINE_Figarova svatba je drugi del in nadaljevanje \xc5\xa1est let starej\xc5\xa1ega Beaumarchaisovega Seviljskega brivca. Brivec je bil prvi\xc4\x8d uprizorjen leta 1775, Figaro pa leta 1781. Kot Mozartova opera je krstno predstavo do\xc5\xbeivel 1. maja 1786 na Dunaju pod skladateljevo taktirko. Poznan odlomek iz opere je uvertura, ki jo pogosto izvajajo kot koncertno skladbo._NEWLINE_Na slovenskih opernih odrih je bila opera velikokrat izvedena.\n_START_SECTION_\nPrvo dejanje\n_START_PARAGRAPH_\nGrajska soba._NEWLINE_Figaro in njegova zaro\xc4\x8denka Suzana se pripravljata na poroko. Figaro meri sobo, \xc4\x8de bo dovolj velika za poro\xc4\x8dno posteljo, kajti njegov grof in gospodar mu jo je dolo\xc4\x8dil za sta\xc2\xadnovanje, da bi bila njegova nevesta, ki jo \xc5\xbee nekaj \xc4\x8dasa zalezuje, vedno v bli\xc5\xbeini. Zato je Figaru potrebna previdnost. Suzana mu pove, da pri njej za grofa navija celo u\xc4\x8ditelj glasbe, don Basilio. Su\xc2\xadzana gre, Figaro pa o vsej zadevi \xc5\xa1e nekaj \xc4\x8dasa premi\xc5\xa1ljuje in kuje razne na\xc4\x8drte, nakar tudi sam odide. Zdravnik Bartolo in klju\xc4\x8darka gradu, njegova stara gospodinja Marcellina, vstopita, da bi uveljavila pogodbo, s katero se je Figaro zavezal vzeti jo za \xc5\xbeeno, \xc4\x8de bi ji ne mogel vrniti izposojene visoke vsote denarja. Marcellina trdno upa, da bo Figaro prej ali slej postal njen soprog, ker ve, da je v njegovo zaro\xc4\x8denko zaljubljen sam grof in bo \xc5\xbee zato podprl ugovor zoper Figarovo poroko s Suzano. Tudi Bartolu je mnogo na tem, da bi se re\xc5\xa1il Marcelline in jo obesil Figaru na vrat, \xc5\xbee iz ma\xc5\xa1\xc4\x8devanja, ker mu je svoj\xc4\x8das odvedel varovanko Rozino, da\xc2\xadna\xc5\xa1njo grofico. Bartolo odide. Suzana vstopi in se sre\xc4\x8da z Marcellino. Po kratkem prerekanju se Marcellina odstrani. Sedaj pride pa\xc5\xbe Kerubin in poto\xc5\xbei Suzani, da ga je prej\xc5\xa1nji ve\xc4\x8der zalotil grof pri vrtnarjevi h\xc4\x8derki Barbari, ter ga zato odpustil. \xc4\x8ce se grofica ne bo zavzela zanj, bo moral oditi. Medtem se od zunaj zasli\xc5\xa1ijo koraki. Kerubin se br\xc5\xbe skrije in tako sli\xc5\xa1i, kako grof dvori Suzani. Zve\xc4\x8der jo vabi na sestanek na vrtu. Zunaj se sli\xc5\xa1i Basilijev glas. Grof se naglo skrije. Suzana pa pokrije Kerubina z dominom, da bi ga grof ne opazil. Basilio vstopi, vpra\xc5\xa1a po grofu, nato pa ji za\xc4\x8dne zopet prigovarjati in pripovedovati o grofovi veliki naklo\xc2\xadnjenosti, pa tudi o Kerubinovem ljubimkanju z grofico. Tedaj vstopi grof iz svojega skrivali\xc5\xa1\xc4\x8da in zahteva takoj\xc5\xa1njega pojasnila. V svoje veliko presene\xc4\x8denje odkrije \xc5\xa1e Kerubina in zahteva tudi od njega pojasnilo, kako je pri\xc5\xa1el sem. Suzana vse razlo\xc5\xbei, toda grofu ni vseeno, da je bil pa\xc5\xbe pri\xc4\x8da, kar se je zgodilo med Suzano in njim. Zasli\xc5\xa1evanje prekinejo kmetje in kmetice, ki jih je privedel Figaro, da bi se grofu zahvalili za ukinitev\xc2\xa0\xc2\xbbpravice prve no\xc4\x8di\xc2\xab, ki nikakor ni v skladu z resni\xc4\x8dno ljubeznijo. Prva bosta dele\xc5\xbena te dobrote Figaro in Suzana. Navzo\xc4\x8di veselo vzklikajo grofu, nato kmetje odi\xc2\xaddejo. Pa\xc5\xbeu je opro\xc5\xa1\xc4\x8deno, da bi se pa iznebil tekmeca, mu grof podeli \xc4\x8dastni\xc5\xa1ki \xc4\x8din v svojem regimentu, a pod pogojem, da takoj odide. Figaro mu \xc4\x8destita in mu da nekaj dobrih nasvetov.\n_START_SECTION_\nDrugo dejanje\n_START_PARAGRAPH_\nGrofi\xc4\x8dina sobana._NEWLINE_Grofica si ponovno \xc5\xbeeli mo\xc5\xbeeve ljubezni. S Figarom in Suzano se domeni o na\xc4\x8drtu, da bi spravil v zadrego grofa in ga tako prisilili k popustljivosti zaradi \xc5\xbeenitnega dovolje\xc2\xadnja. Figarov na\xc4\x8drt se za\xc4\x8denja s pismom, ki ga je po Basiliju poslal grofu in v katerem je sporo\xc4\x8dilo, da ima baje grofica sestanek na vrtu s svojim ljubimcem. Tudi Suzana mora sodelovati v tej igri; Figaro ji naro\xc4\x8di, naj pove grofu, da ga bo zve\xc4\x8der pri\xc4\x8dakovala na vrtu, namesto nje pa bodo poslali tja v \xc5\xbeensko preoble\xc4\x8denega Kerubina. Ko Figaro odide, vstopi Kerubin. Ko mu Suzana ho\xc4\x8de pomeriti obleko, potrka grof. Kerubin zbe\xc5\xbei v kabinet, Suzana pa se skrije za zaveso. Grofica odklene, grof vstopi. Iz sobe se zasli\xc5\xa1i ropot, Kerubin je prekucnil stol. Zaradi pisma \xc5\xa1e bolj ljubosumen kot sicer, zato grof zahteva, da mu grofica odklene vrata, kjer je skrit Kerubin. Ker se grofica brani, gre grof po orodje, da bi jih s silo odprl. S seboj vzame grofico, da ne bi medtem izpustila domnevnega ljubimca. Kerubin izkoristi prilo\xc5\xbenost, sko\xc4\x8di skozi okno na vrt, Suzana pa se skrije v kabinet na njegovo mesto. Ko se grof in grofica vrneta, mu ona prizna, da je v sobi skrit Kerubin. Grof naglo odpre vrata, a na veliko presene\xc4\x8denje obeh stopi iz sobe Suzana. Grofica je v strahu, da bo sedaj pri\xc5\xa1lo vse na dan, Suzana pa ji \xc5\xa1epne, da je Kerubin u\xc5\xa1el skozi okno. Grofovo sumni\xc4\x8denje je bilo brez podlage, zato se grofici opra\xc2\xadvi\xc4\x8di. Ko se zakonca pobotata, izve grof, da mu je pisemce poslal Figaro, ki kot nala\xc5\xa1\xc4\x8d tedaj vstopi, da bi Suzano in gospodo odvedel k predporo\xc4\x8dnem slavju. Ko prosi grofa za dovoljenje, vstopi nekoliko vinjeni vrtnar Antonio in sporo\xc4\x8di, da je nekdo sko\xc4\x8dil skozi okno na vrt in razbil nekaj cvetli\xc4\x8dnih lon\xc4\x8dkov. Grofica in Su\xc2\xadzana sta v zadregi, grof je razburjen, Figaro pa priseben. Dogajanje re\xc5\xa1i tako, da prevzame vso krivdo nase. Grof ga \xc5\xa1e ostro okara in zasli\xc5\xa1i zaradi pisma in vse ka\xc5\xbee, da se bo spor umiril. Marcellina, Bartolo in Basilio pa zatem vstopijo z zahtevo, da se uveljavi pravica in poro\xc4\x8dna obljuba. Grofu pride to prav, kajti zopet se mu ponuja prilo\xc5\xbenost in izgovor, da odbije dovoljenje za poroko.\n_START_SECTION_\nTretje dejanje\n_START_PARAGRAPH_\nSlavnostna dvorana._NEWLINE_Grof premi\xc5\xa1ljuje o vsem, kar se je zgodilo, ko vstopi Suzana z naro\xc4\x8dilom od grofice, naj ji prinese di\xc5\xa1avno stekleni\xc4\x8dico. S Figarom je skovala nov na\xc4\x8drt: grofu bo hlinila zaljubljenost in ga pripravila, da jo povabi na sestanek. Grof je o\xc4\x8daran, a kljub temu sluti, da mu nastavljajo past. K grofu pridejo sodnik Don Curzio, Marcellina in Bartolo. Sodnik razsodi, da mora Figaro poravnati svoj dolg, sicer pa naj se poro\xc4\x8di z Marcellino. Fi\xc2\xadgaro se brani z izgovorom, da je plemenita\xc5\xa1 in da se brez privoljenja star\xc5\xa1ev ne sme poro\xc4\x8diti. Sodnik zato zahteva dokumente. Figaro po\xc2\xadka\xc5\xbee znamenje na roki. Izka\xc5\xbee se, da je Figaro Marcellinin in Bar\xc2\xadtolov sin. Komaj se presre\xc4\x8dni star\xc5\xa1i objemajo z izgubljenim sinom, prihiti Suzana z odkupnino ter zaloti svojega Figara v Marcellinem objemu. Figaro ji ho\xc4\x8de vse razlo\xc5\xbeiti, a razka\xc4\x8dena Suzana ga udari. Kon\xc4\x8dno ji Marcellina vse pove in vsi \xc5\xa1tirje presre\xc4\x8dni odidejo, za njimi pa tudi grof in sodnik. Kerubin in Barbaro si izmenjata nekaj poljubov, vendar ju kmalu zmoti grofica. Ko pride \xc5\xa1e Suzana, ji grofica narekuje pismo grofu za sestanek. Pismo zapne z iglo, namesto da bi ga zape\xc4\x8datila. Med naslednjo predporo\xc4\x8dno slovestnostjo Suzana grofu skrivoma stisne v roko pismo. Figaro je to opazil, zato ga zopet prevzame veliko ljubosumje.\n_START_SECTION_\n\xc4\x8cetrto dejanje\n_START_PARAGRAPH_\nGrajski vrt pono\xc4\x8di._NEWLINE_Barbara je vsa v skrbeh, ker je izgubila iglo, ki jo je grof poslal nazaj Suzani. Marcellina in Figaro sre\xc4\x8data Barbaro, ki jima poto\xc5\xbei svojo zadrego. Na ta na\xc4\x8din je Figaro izvedel vse in sedaj domneva, da ga Suzana v resnici vara z grofom. Figaro izro\xc4\x8di Barbki drugo iglo, nato odide ves besen; Marcellina ga zaman sku\xc5\xa1a potola\xc5\xbeiti. V vrtu se tako znajdejo Barbara, Figaro, Bartolo, Basilio in nekaj najetih delavcev. Don Bartolo je za\xc4\x8duden, \xc4\x8demu slu\xc5\xbeijo vse priprave, Figaro pa mu odgovori, da je vse samo grofu na \xc4\x8dast. Vse odslovi z naro\xc4\x8dilom, da po\xc4\x8dakajo v bli\xc2\xad\xc5\xbeini. Figaro je zelo ljubosumen. Skrije se v ozadje, od koder ho\xc4\x8de opazovati dogajanje. Grofica pride preoble\xc4\x8dena v Suzano, Kerubin se ji pribli\xc5\xbea in jo ho\xc4\x8de, misle\xc4\x8d da je Suzana, poljubiti. V tem ga zasa\xc4\x8di grof in mu nameri zau\xc5\xa1nico, a jo ujame namesto Kerubina Figaro, ki pravkar iz radovednosti pristopi. Sedaj pa se pribli\xc5\xbea \xc5\xa1e Suzana, preoble\xc4\x8dena v grofico. Razo\xc4\x8darani Figaro ji za\xc4\x8dne dvoriti, da bi se svoji nezvesti ma\xc5\xa1\xc4\x8deval. Dozdevna grofica se razkrije in nezvestega Figara oklofuta. Kmalu pa se pobotata in dogovorno nadaljujeta komedijo, da bi osramo\xc2\xadtila grofa. Grof sli\xc5\xa1i Figarovo dvorjenje dozdevni grofici, prikli\xc4\x8de v jezi in zaradi ljubosumnosti ljudi za pri\xc4\x8de nezvestobi svoje \xc5\xbeene. Toda na veliko presene\xc4\x8denje in za\xc4\x8dudenje vseh Figaro ni dvoril grofici, temve\xc4\x8d svoji Suzani. Sedaj nastopi \xc5\xa1e grofica in grof stoji pred njo osramo\xc4\x8den. Prositi mora odpu\xc5\xa1\xc4\x8danja, Figaro pa dobi do\xc2\xadvoljenje za poroko s Suzano, ne da bi mu bilo treba odstopiti pra\xc2\xadvico prve no\xc4\x8di.'